safouaneb/arywiki huggingface dataset:
لبوطولا لمغريبية دلهواة (2021-2022)

لبوطولا لمغريبية دلهواة (2021-2022) هي لموسم ديال 2021-2022 تاع لقيسم التالت، الرابع ولخامس فلهيكلة دلبوطولات فبلاد لمغريب. هاد لبوطولات كاتسيرهوم لعصبة لوطنية ديال لكورة دلهواة.
طوني كوسانو

انطونيو كوسانو كانطوس، معروف كتر بسميت طوني كوسانو، تولد ف 28 مارس 1977 ف برصلونة، هوّا مودريب د كورة صبليوني. ف 2017، مشا يدرب ف انݣولا ف لاكاديمية د پيطرو اطلتيكو دي لواندا ؤ لفرقة د قل من 19 لعام، ؤ خدم معا لمودريب د لفرقة لولة بيطو بيانكي. ف لمغريب، لقى ستحسان د لميديا لمغريبية خصوصا ملي واجه الوداد ف تشامپيونسليݣ، وهادا خلى العروض ف لمغريب تتهافت عليه، وفعلا اطلتيكو تطوان تعاقدو معاه تلات جولات قبل ماتسالا البطولة ديال 2019-2020، نزلو معاه لقيسم تاني، لكن اهل الفريق التطواني ل لمرة لّولة ف التاريخ ديالوم للفينال ديال كاس العرش. قبل ما يجريو عليه موراها ف شتنبر 2021.
لمحيط لمجمد لجنوبي

لمحيط لمجمّد لجنوبي، اللي كيتسمّا تا لمحيط لجنوبي، هو السمية اللي كاتعطا لݣاع لمياهات اللي جات تحت من الدرجة 60 ف لجنوب د لارض، و اللي تادّور على لقطب لجنوبي. هاد لمحيط هو رابع اكبر واحد ف لعالم، و تيجمع لمياهات اللي جاية من لجنوب د لمحيط لاطلسي و لمحيط لمهدّن و لمحيط لهندي. لمحيط لجنوبي تحسب رسميا محيط تال 2021، ملّي عتارفات بيه لجمعية لجغرافية لوطنية د لميريكان. باقين لعولاما تال دابا تيحاولو يشوفو واش فيه شي ميزة اللي تخليهم يعطيو ليه شي سمية جديدة.
الأمين شنتوف

الامين شنتوف (مزيود ف 8 يونيو 1981 ف لقصر لكبير) هو جراي پارالميپي مغريبي (كاطيݣوري T12، ضعف شّوفان)، شنتوف متل لمغريب ف لّعابي لپاراليمپية صّيفية 2012 ف لندن، و حرز علا لميدالية دّهبية، و علا جوج ميداليات دهبية وفضية ف لّعابي لپاراليمپية صّيفية 2016 ف ريو دي جانيرو. انجازات ديالو. لّعابي لپاراليمپية. سباق لماراطون ف طوكيو 2021 ماراطون ف ريو 2016 سباق 5000 ميترو ف ف ريو 2016 سباق 5000 ميترو ف لعابي لپاراليمپية صيفية 2012لندن 2012 بطولة د لعالام د لاتليتيزم. سباق 1500 ميترو ف الدوحة 2015 ماراطون ف ليون 2013 سباق 10000 ميترو ف ليون 2013 سباق 5000 ميترو ف ليون 2013 بطولة د لعالم د لماراطون. فاز شحال من مرة ب لقب ماراطون لندن اخرها عام 2019
كوطا (مدينة قديمة)

كوطّا (ب لّاتينية Cotta) هيّا قرية مورية صغيرة تّبنات ف لقرن لّول لميلادي ف عهد سّيطرة د رّومان علا شّمال د لمغريب (مورا 40 ميلادية) حدا طانجا ف لاقليم د موريطانية طّنجية، باش تخدم سيرتو كا ؤزين د لݣاروم (نوع ديال صّوص كان متداول بزاف ف لعصور لقديمة). لقرية ف لغالب تهجرات ف لقرن تّالت لميلادي. لهديم ديالها كاين دابا علا لاكوط لاطلسية د لمغريب شي كيلوميطرات من كاپ سپارطيل، ؤ تّلقاو فيه معمل ديال لݣاروم، معصرة د زّيتون، معبد، ڤيلا ؤ حمامات. السمية. كاينين باحتين ݣالو بلي كوطا تقدر تكون هيّ براسها ݣيطي ديال رحلة حانون لقرطاجي. ميشيل پونزيش ربط السمية ديالها معا السمية لقديمة ديال راس سپارطيل، "كوطيص" لي كاتعني "راس لعنب". تاريخ. كوطّا تبنات مورا ما حتلو رّومان مملكة موريطانية ؤ قسموها ل اقاليم تابعة ليهوم، كيما بناو معامل خرين علا جّوايه لغربية د لبحر دّخلاني ف شمال افريقيا ؤ ايبيريا، باش يستاغلو لخيرات د لبحر. تدارت كوطّا باش يكون عندها كتيفا داتي، كيما كيدل علا هادشي لوجود ديال اراضي فلاحية حداها. ف 1965، لعولاما د لاركولوجيا ميشيل پونسيش ؤ ميكيل طاراديل دارو تنقيب اركيولوجي ف لموضع. كوطّا هيا اكتر موضع اركيولوجي تبقشش فيه ف موريطانية طّنجية. لاتار ديالو ماكاتختالفش بزاف علا لي تلقاو ف مواضع مشابهين (ديال لانتاج د لݣاروم) ف ليكسوس ف لمغريب ؤلا بايلو كلاوديا ف سپانيا.
لالة تاجة

لالة تاجة لي تلقبات ب مّت ليتام ولية صالحة مغريبية اصلها من تطوان كانت عاشت ف كازا ف رّبع لّخر ديال لقرن 19، ؤ كانت معروفة ب لهتيمام ديالها ب دّراري صّغار ؤ ليتام. لقصة ديالها ماموتقاش مزيان داكشي علاش كاين تضارب ف تفاصيل ديال حياتها ؤ موتها. ضّاريح ديال لالة تاجة كاين ف لمدينة لقديمة د كازا، ؤ باقين بعض لعيالات كيزوروه باش ياخدو لبركة ديالها. لالة تاجة كانت مرا يتيمة ؤ ترية لي ردات دارها مركز ديال ستيقبال ليتام ؤ لفوقارا ؤ دّراري لي تخلاو عليهوم واليديهوم، ؤ كانت كاتصرف عليهوم ؤ كاتصاوب ليهوم لماكلة براسها، سيرتو ب لحوت لي كانو كيتصدقو بيه صّيادين، بحوكم بلي لمرسا د كازا كان قريب من دارها. دّار ديال لالة تاجة كاينة ف ساحة بلجيكا، لي كانت فيها لقنصلية لقديمة ديال المانيا (ؤلا علا حساب رّيواية شّعبية، لقنصلية د بلجيكا). لقنصل (ؤلا ف ڤيرسيون خرة، موضف ديپلوماسي ف لقنصلية) لي كان شاف لاعمال ديالها، بدا كايدعمها ب لفلوس ؤ لّوجيستيكيات، ولاكين حيت كان كيجي ل دارها بزاف، بدات كاتدور لهضرة بلي هيا جاسوسة ؤلا بلي عندها علاقة حميمية معاه، سيرتو حيت كانت مامجوجاش ؤ زوينة. من داك لوقت طاحت سّمعة ديالها ؤ ولاو نّاس شي مرات كيضربوها ب لحجر ملي كاتدوز ف شّاريع، ؤ ف وحدة من لمرات قربات تموت كون ماتخبات ؤ خدات لوجوء انساني ف لقنصلية، ؤ مورا داكشي مابقاتش كاتخرج ؤ عانات من كتيئاب حتال نهار ماتت ل اسباب مامحدداش ف لبدية د لقرن لعشرين. ريواية خرة كاتݣول بلي ماتت مرجومة ب لحجر. مي وخا داكشي كانو مجموعة د نّسا لي دعموها ؤ دافعو عليها. مورا ما ماتت، رفض لباشا باش تّدفن ف الروضة د لمسلمين، ؤ طلبو نّسا د لحي من لقنصلية باش يخليوها تّدفن ف ارض تابعة ل لقنصلية قريبة من دارها، ؤ من بعد تّبنا ضاريح فوق من قبرها باقي كيتزار ل حد سّاعة، ؤ كيحطو لعيالات شّموع ف واحد سّرجم ديالو. كيتݣال بلي لالة تاجة الفات قصيدة شيعرية كاتحكي فيها لمعانات ديالها لي بقاو لعيالات مورا ماماتت كيغنيوها. ف واحد لڤيرسيون د لقصة كيتݣال بلي ماتعرفات لبراءة ديالها حتال مورا ماماتت، ؤ داكشي علاش سّكان د لحي ندمو علا تّعامل ديالهوم معاها، ؤ باش يكفرو علا لغالاط ديالهوم بناو ضّاريح فوق من قبرها. علا حساب لباحت ؤ لمؤرخ مصطفى شباك، ماكاين حتا شي دليل بلي كانت شي قنصلية د بلجيكا ف داك لموضع، ؤ لقصة ديال لالة تاجة، علّاقل جزئيا، خاصها تّخاد كا ؤسطورة محلية. تّاتير تّقافي. لالة تاجة خلات تاتير محدود ف تّقافة لمغريبية ب حوايج تسماو عليها، من بينهوم:
لكونفيديرالية د كورة ف آسيا

لكونفيديرالية د كورة ف اسيا (بالنݣليزية: Asian Football Confederation، بلعربية: الاتحاد الاسيوي لكرة القدم) اولّا AFC هي وحدة من بين ستة ديال لمنضامات اللي داخلين تحت الرياسة د لفيفا ف اسيا و ؤسطراليا. هاد لكونفيديرالية داخل فيها 47 دولة واللي لاغلبية ديالهوم فاسيا. ؤسطراليا، واخا كاينة فلقارة د اوقيانوسيا، دخلو لهاد لكونفيديرالية ف 2006. تاسسات هاد لكونفيديرالية نهار 7 ماي 1954 ف لفيليپين، وهي تاني اقدم كونفيديرالية د كورة فلعالام. ليوما لمقر ديالها كاين فلعاصيمة ديال ماليزيا، وكايتراسو لبحرايني سلمان بن براهيم ال خليفة. الدول اللي اسسات هاد لكونفيديرالية هي افغانستان، بورما، طايوان، هونݣ كونݣ، ايران، لهند، اسرائيل، اندونيسيا، الجاپون، كوريا لجنوبية، پاكيستان، لفيليپين، سنغافورة و ڤييطنام لجانوبية. لبلدان اللي اعضاء فيها. لكونفيديرالية د كورة ف اسيا مقسومة لخمسة ديال لتيحادات لجيهاوية لكبار. بزاف ديال الدول قتارحو تيحاد ديال جنوب غرب اسيا واللي ماغايدخلش معا لمناطيق ديال AFC.
حيزب التقدم ؤ الشتيراكية

حيزب تّقدم ؤ شّتيراكية (ب لعربية حزب التقدم والاشتراكية، ب لامازيغية '، ب لفرانساوية '، ؤلا ب ختيصار PPS) هوّا حيزب سياسي شتيراكي مغريبي، متموقع ف ليسر علا لخاريطة سّياسية. لامين لعام لحالي ديالو هوّا نبيل بنعبدالله. تاريخ. لحيزب اسسو علي يعتة ف 1974 كا وريت ديال جوج حزاب هوما لحيزب شّيوعي لمغريبي، ؤ حيزب تّحرير ؤ شّتيراكية.
عبد اللطيف وهبي

عبد اللطيف وهبي (28 يوليوز 1961، تارودانت - ) هو سياسي وموحامي مغريبي. هو دركا عضو ؤ امين عام فلحيزب د لاصالة ولمعاصرة من 9 فبراير 2020. تعيّن وزير د لعدل ف لحوكومة د اخنوش ف 7 اكتوبر 2021. السياسة. شد عبد اللطيف وهبي كرسي فلبرلامان ف 2011 على الدايرة تاع تارودانت الشمالية. تنتاخب رايس تاع لفرقة النيابية فحزب لاصالة ولمعاصرة مابين 2011 و 2013، وكان رايس ديال اللجنة تاع لعدل والتشريع ف2013 و 2014. كان عندو الدور ديال النايب الرابع د الرايس تاع مجليس النواب مابين 2014 و 2016. تاقو فيه لمصوتين وولا برلاماني للمرة الزاوجة على تارودانت الشمالية ف 2016. زيادة على هادشي، كان رايس ديال اللجنة لمغريبية اللي ندارت على دوك اللي حصلو ف لعراق و سوريا.
نزار بركة

نزار بركة (6 فبراير 1964، الرباط -) هو قتيصادي وسياسي مغريبي. هو دابا عضو فلحيزب د ليستيقلال من 1981. السياسة. دخل لحيزب ليستيقلال من 1981، ودوز بزاف ديال لمسؤوليات فلحيزب. تنتاخب رايس ديال لمجليس لوطني ف 1989، وداز للجنة لمركزية وتريّسها من 1998 حتال 2003 فاش ولّا عضو ديال اللجنة التنفيدية. كان وزير ديال لقتيصاد ولمالية ف لحوكومة د بنكيران من 3 يناير 2012 حتال 9 يوليوز 2013. تنتاخب ف 7 اكتوبر 2012 امين عام ديال حيزب ليستيقلال ب 924 ڤوط على حساب حميد شباط اللي خدا غير 230. ف2012 ختارتو لمجلة ديال "ذي بانكر" (بالنݣليزية: The Banker) احسن وزير د لقتيصاد فلمينطاقة ديال الشرق لاوسط وشمال افريقيا.
عزيز أخنوش

عزيز اخنوش (1961، تفراوت -) هو بيزنيسمان وسياسي مغريبي. هو دابا عضو فلحيزب د التجمع لوطني د لاحرار ورئيس ديالو من 2016. ف 2020 كان الترتيب ديالو 12 فليستة تاع فوربس ديال لميليارديرات د افريقيا. و حاليا هو رئيس لحوكومة لمغريبية. حياتو. تزاد عزيز اخنوش ف عام 1961 ف دوار اݣرض اوضاض لي تابع لقبيلة املن فوسط الاطلس الصغير ف سوس، بّاه هوا لمقاوم لحاج احمد اولحاج اخنوش، و مو لحاجة رقية عبد العالي، خت عبد الرحمان عبد العالي اول وزير ديال الاشغال العمومية ف حوكومة عبد الله براهيم ف لّخر د لخمسينيات د لقرن لي فات. مني كمل قرايتو بلابتدائي و ليسي، مشا يكمل قرايتو ف كندا باش يشد ديپلوم ديال التسيير لاداري ف جامعة شيربروك لكانادية عام 1986، و غير رجع ل لمغريب شد شركة ديال باه لي هي "افريقيا غاز". ولي منها تفرعو مجموعة ديال شركات لوخرى. دابا عزيز اخنوش هو الرئيس المدير العام ديال مجموعة "اكوا" لي فيها 50 شركة خدامة ف مجالات قتيصادية مختلفة من محروقات و اتصالات و خدمات. لكاريير سّياسية. تنتاخب مابين 2003 و 2007 رايس ديال جيهة سوس ماسة درعة. كان عضو فلمؤساسة ديال محمد السادس د لمحافضة على لبيئة، ولمؤساسة ديال محمد السادس دليدماج دلحبّاسة. عزيز اخنوش هو وزير ديال لفلاحة والصناعة والصيد د لبحر ولما ولغابات من 8 اكتوبر 2007. ف 29 اكتوبر 2016 تنتاخب عزيز اخنوش رايس ديال لحيزب د التجمع لوطني د لاحرار بلاغلبية. ف مارس 2020 تبرع عزيز اخنوش ب مليار درهم مغريبية للصندوق لي دارو لماليك محمد السادس على قبل التدبير ديال جايحة ڤيروس كورونا ف لمغريب. ف 10 شتنبر 2021، عينو لماليك محمد السادس باش يكون د رايس لحكومة و كلفو ب تشكيل لحوكومة جديدة.
محند العنصر

محند العنصر (22 يونيو 1942، ايموزار مرموشة -) هو سياسي مغريبي. هو دابا عضو فلحيزب د لحركة الشعبية. السياسة. ولّا وزير ديال لبوسطة ولمواصلات د السلك وبلا السلك مابين 1981 و1992، وبقا مدير ديال لبيرو لوطني د لبوسطة ولمواصلات د السلك وبلا السلك من 1984 حتال 1992. ف 1986 ولّا محند لعنصر امين عام ديال لحيزب د لحركة الشعبية. ف 1993 ولا نايب برلاماني على اقليم بولمان. تعاود لنتيخاب ديالو امين عام د لحركة ف 1994 وتعاود تصوّت عليه برلاماني ف 1997. فنفس لعام ولّا رايس ديال جيهة فاس بولمان. ف 2001 تعاود تصوت عليه امين عام د لحركة الشعبية وعاوتاني تنتاخب برلاماني على بولمان. ف 2002 عينو لملك محمد السادس وزير دلفلاحة ووزير د لحوكومة ديال عباس لفاسي.
دريس لشݣر

دريس لشݣر (25 شتنبر 1954، الرباط -) هو سياسي مغريبي. هو دابا عضو ف لتيحاد لشتيراكي د لقوات شعبية من 1970. السياسة. صاوب دريس لشݣر بزاف ديال لجمعيات اللي كاتدافع على حقوق لانسان. كان من لمناضلين لكبار ديال لحيزب د لتيحاد لشتيراكي د لقوات الشعبية فالسبعينات، فاش كان مسؤول ديال الشبيبة مابين 1975 حتال 1983 ومن بعد الرايس ديال لفرقة النيابية د لحيزب من 1999 حتال 2007. كان دريس لشݣر مابين 2010 و 2012 وزير مكلّف بلعلاقات معا لبرلامان. ف 21 ماي 2017 تعاود تنتاخب امين عام ديال لتيحاد ليشتيراكي. ماكانش حتى شي مرشّح ضدو فهاد لنتيخابات، وخدا شي 86. 85 فلمية ديال لڤوط. تعريف. ادريس لشكر سياسي مغربي، دخل للمعترك السياسي وهو باقي فالعشرينات ديالو، وانتخب اكثر من مرة فمجلس البرلمان، وتكلف بمسؤولية حكومية وحدة، وكان الكاتب الاول ديال حزب الاتحاد الاشتراكي للقوات الشعبية. كيتّهموه بزاف ديال الناس بانه هو اللي ضعف الحزب، وبانه كان كيقصي المعارضين ديالو من المناصب القيادية. المسيرة الثقافية والمهنية ديال لشكر. المساهمة النقابية. تزاد ادريس لشكر نهار 25 شتنبر 1954 فالعاصمة الرباط، وخدا شهادة الباك من ثانوية للا عائشة، ومن بعد حصل على الاجازة فالعُلوم السياسية من كلية الحقوق بجامعة محمد الخامس فالرباط. المساهمة السياسية. كان عضو فـ"مؤتمر الاحزاب العربية" و"المؤتمر القومي العربي". ومنين ولا كاتب اول للحزب، خدم على توحيد العائلة الاتحادية، ودار مجهود كبير باش يدمج الحزب العمالي والحزب الاشتراكي فالاتحاد الاشتراكي، وفعلاً تّم الادماج فـ يونيو 2013، وقبلها ساهم حتى فادماج الحزب الاشتراكي الديمقراطي. ودار خطوة رمزية مهمة فهاد الاتجاه، وهي انه حاول يوحّد الحركة النقابية فالمغرب، وزار النقابات الكبيرة بحال الاتحاد المغربي للشغل، والكونفدرالية الديمقراطية للشغل، والفدرالية الديمقراطية للشغل، وتلاقى مع القيادات ديالهم. ومن بعد ساهم ادريس لشكر فاحداث بزاف ديال الجمعيات الاجتماعية والثقافية والحقوقية، بحال جمعية "اعن اخاك" والمنظمة المغربية لحقوق الانسان. لمؤلفات:. فـ شتنبر 2016 خرج لادريس لشكر كتاب بعنوان "زمن التناوب الثالث"، واللي كيجمع بين السيرة الذاتية والرواية. فالكتاب كيهضر لشكر على المسار المهني والسياسي ديالو، وعلى المراحل اللي داز منها حزب الاتحاد الاشتراكي من نهار تاسس، وكيتطرق حتى للافكار والتوجهات ديالو، والتجارب اللي عاشها فالميدان السياسي. وزاد فهاد الكتاب بسط الصورة ديالو للوضع السياسي الحالي فالمغرب وكيفاش كيشوف التحولات اللي كتعرفها البلاد.
محمد ساجد

محمد ساجد (مزيود ف 9 نونبر 1948، ف سطات) هو بيزنيسمان و سياسي مغريبي. هو عضو ف لحيزب د تيحاد دوستوري من 1991 ؤ كان لامين لعام ديالو بين 2015 ؤ 2022. كان رجل اعمال وسياسي لمغريبي. كان رئيس لمجلس الجماعة الحضرية ديال الدار البيضاء ونائب عن دائرة تارودانت-شمالية لحساب تيحاد دوستوري. خوه، المصطفى ساجد، كان رئيس الجمعية المغربية لصناعات النسيج والالبسة (Amith). لحياة. كان مالك الاراضي، كان كيراس بزاف ديال الشركات الصناعية اللي من بينها الاكثر شهرة اللي هي "Mazafil". كان حتى هو دار خطوة فالقطاع العقاري من خلال تاسيس وحدة الشركة ديال الترقية العقارية ف 2007 باسم "Mazagan Océan SARL". وصل للسياسة ف 1993، ملي وزير الداخلية دريس لبصري قرّر يحل البرلمان قدّام العالم الاقتصادي. كان نائب تارودانت قد نجح في اقناع الدولة ببناء ديال الطرق عبر منطقة جبلية ومعزولة بفضل العلاقات اللي كانت عندو مع مغاربة العالم اللي ساهمو باكثر من الثلث في تمويل هذه الطرق. عمدة كازا. ولّا محمد ساجد برلاماني على تارودانت الشمالية ف 1993 حتال 2012. كان عمدة ديال الدار البيضا بين 2003 ؤ 2015. تنتاخب امين عام ديال لتيحاد الدستوري ف 25 ابريل 2015. ف 2017 عينو لماليك محمد السادس وزير د السياحة والطرونسپور لجوي والصناعة التقليدية ولقتيصاد لجتيماعي، وبقا فهاد لپوسط حتال 2019. محمد ساجد تقلّد قيادة الدار البيضا في اطار وحدة المدينة، كان ضروري يكون شي شخص باش يقود خطط وزارة الداخلية. بهذا العزم السياسي، هاد الصديق ديال الوزير الاول السابق دريس جطو تم انتخابه. ساندوه 86 مستشار من اصل 131 اللي كتشملهم بلدية الدار البيضا. في، تم انتخابه في الانتخابات الجماعية في جماعة عين الشق ف الدار البيضا. Le، تم اعادة انتخابه على راس مجلس مدينة الدار البيضاء (منصب الذي كان يشغله منذ 2003) ب83 صوت من اصل 115 مصوت لفترة ولاية ديال 6 سنين بفضل التحالف مع حزب الاصالة و المعاصرة (PAM)، حزب ليستقلال (PI)، وحركة الشعبية (MP) من بعد ما دار ظهره للحلفاء القدام دياله ديال حزب العدالة والتنمية (PJD). استقال في نفس النهار. السبب الرئيسي ربما يرجع الى ميثاق السلوك اللي فرضه حزب الاصالة و المعاصرة (PAM) لفؤاد علي الهمة. عاد ساجد عن قراره وعاود ارجع للبلدية. القضايا. ف 2011 تفتحات تحقيقات ضد ساجد عمدة المدينة وضد المدير ديال Lydec بسباب تبدير المال العام والفساد. ف مارس 2014، علمو الناس انه كان كيكرّي الشقق ديال شركة اللي هو مساهم فيها، لشركات عمومية. خالف لقوانين اللي كتنص على ان المصالح الشخصية ممنوعة. العمدة ما دار حتى تعليق.
محمد نبيل بنعبد الله

محمد نبيل بنعبد الله (3 يونيو 1959، الرباط - ) هو طرجمان، ديپلوماسي و سياسي مغريبي. هو دابا عضو ف لحيزب د التقدوم ولشتيراكية من 1994 ؤ لامين لعام د لحيزب من 2010. السياسة. ولّا رايس ديال الشبيبة ليشتيراكية من 1994 حتال 1998، من موراها ف 1995 تنتاخب ف لبيرو السياسي ديال لحيزب د التقدم و ليشتيراكية. ولّا مستشار ديال لمجليس د لمقاطعة د اݣدال الرياض ف الرباط من 2003 حتال 2009. تنتاخب امين عام ديال لحيزب ف 2010. كان وزير ديال ليتيصال و ناطق رسمي ديال لحوكومة تاع دريس جطو مابين 2002 و 2007. ولّا محمد بنعبدالله سفير ديال لمغريب ف بلاد الطاليان ف 2009، وايني مادوزش فيها كتر من 3 شهور. ولّا نبيل بن عبدالله وزير د السكنى و السياسة د لمدينة ف 2012 ف لحوكومة د عبد الاله بن كيران و وزير ديال لمصاوبة د التراب د لبلاد و السكنى و سياسة لمدينة ف لحوكومة ديال سعد الدين العتماني ف 2017.
عبد الصمد عرشان

عبد الصمد عرشان، تولد ف لخميسات، هو سياسي مغريبي. هو دابا عضو ف لحيزب د لحركة ديمقراطية ؤ جتماعية. حياتو. باه هو لكوميسير محمود عرشان ؤ عمو هو طبيب ؤ لجينيرال دو ديڤيزيون دريس عرشان لي توفا ف يوليوز 2021. ف سياسة. دخل ف لحيزب لي اسسو باه، لحركة ديمقراطية ؤ جتماعية ف 1996. ف 1997، شارك ف نتيخابات ؤ طلع ف مجلس لمستشارين ؤ ف عمرو 32 عام. هو امين عام ديال حيزب لحركة الديموقراطية ولجتيماعية، ونايب برلاماني على الدايرة د تيفلت-الرماني. ف رياضة. عرشان هو رايس ديال لفرقة د نادي صداقة تيفلت د لكرة لحديدية، لي اسسها باه ف 1994. پوليميك. ف دجنبر 2017، حكمات عليه لمحكامة لبتيدائية د لخميسات ب ست شهور د لحبس محبوسة تنفيد ؤ خطية د عشرالاف درهم ؤ يتمنع من ترشح لجوج د لويلايات برلامانية، مورما دار عليه لعامل د لخميسات شيكاية ب تهمة د شريان د لاصوات ف نتيخابات د مجليس لمستشارين ف 2015. والاكين ف ابريل 2018، خرج ب براءة مورما تعاود لحوكم ف لمحكامة د ستيناف د رباط.
التجمع لوطني د لأحرار

تّجمع لوطني د لاحرار (ب لعربية التجمع الوطني للاحرار، ب لامازيغية '، ب لفرانساوية "، ب ختيصار RNI"') هوّا حيزب سياسي مغريبي ليبيرالي موحافيض. تاريخ. لحيزب اسسو احمد عصمان لي كان لوزير لول ؤ لوس لماليك لحسن تاني ف 1978. لحيزب كان ف لاصل كيجمع سياسيين مستاقلين لي كيساندو لقصر ؤ كان مخدّم من طاراف لمخزن باش يضرب لاحزاب لي كينتاقدو لماليك ؤ لمخزن. من بعد ولّا حيزب عادي بحالو بحال لحزاب لوخرين، ؤ ولّا تّيحاد دّوستوري هوّا لي كيلعب داك دّور واحد لمدة.
تيحاد شتيراكي د لقوات شعبية

تّيحاد شّتيراكي د لقوات شّعبية (ب لعربية الاتحاد الاشتراكي للقوات الشعبية، ب لامازيغية، ب لفرانساوية، ب ختيصار USFP) هوّا حيزب شتيراكي ديموقراطي ف لمغريب. تاريخ. لحيزب تشكّل من نقيسام ف حيزب تّيحاد لوطني د لقوات شّعبية ف 1975.
تيحاد دوستوري

تّيحاد دّوستوري (ب لعربية الاتحاد الدستوري، ب لامازيغية، ب لفرانساوية، ب ختيصار UC) هوّا حيزب ليبيرالي موحافيض ف لمغريب، عندو توجه ماليكاني. تاريخ. لحيزب تاسس ف 1983 من طاراف لوزير لول ف داك لوقت لمعطي بوعبيد، ب مباركة ديال لماليك لحسن تّاني.
لحركة ديمقراطية ؤ جتماعية (لمغريب)

لحركة دّيمقراطية ؤ جّتماعية (ب لعربية الحركة الديمقراطية والاجتماعية، ب لفرانساوية، ب ختيصار MDS) هوّا حيزب يميني مالكاني مغريبي. تاريخ. لحيزب تاسس ف 1996 من طاراف محمود عرشان.
فيدرالية د ليسر ديمقراطي

فيدرالية د ليسر دّيمقراطي (ب لعربية فيدرالية اليسار الديمقراطي، ب لامازيغية، ب لفرانساوية، ب ختيصار FGD) هو حيزب سياسي مغريبي. تاريخ. تشكل التحالف بين تلاتة د لحزاب ليسارية — لي هوما لحيزب شّتيراكي لموحد، حيزب طّليعة دّيمقراطي شّتيراكي، ؤ حيزب لمؤتمر لوطني تّيحادي قبل من نتيخابات تشريعية د 2007 لي شارك فيها ب ليستات موحدة ف 75٪ من دواير نتيخابية، ؤ ربح فيها ستة د لبلايص ف مجليس نواب فين قدر يشكل مجموعة برلمانية. ف يناير 2014، لاحزاب ب تلاتة قررو يبدلو سميت تّحالف، لي ولا سميتو "فيديرالية ليسار دّيموقراطي". ف يونيو 2015، دخلات حركة وضوح طموح شجاعة، لي اسسها عمر بلافريج، معا لفيديرالية ؤ شاركو مجموعين ف نتيخابات لجماعية ؤ لجيهاوية د شتنبر 2015. ف 30 يونيو 2021، لحيزب شّتيراكي لموحد نساحب من تّحالف باش يشارك بوحدو ف نتيخابات تشريعية. مور هادشي، طلق محمد الساسي تيار جديد وسط من لحيزب رافض لقرار ب سميت "ليسر لوحدوي" ؤتبعوه ناس بحال محمد مجاهد، مصطفى شناوي، كريم تازي ؤ نجيب اقصبي. هاد تيار نفاصل موراها من لحيزب ؤ دخل ف تحالف فيديرالية ليسار. ف دجنبر 2022، ندامج حيزب طّليعة دّيمقراطي شّتيراكي، حيزب لمؤتمر لوطني تّيحادي ؤ تيار "ليسر لوحدوي" ف حيزب واحد، لي بقا محافض على سميت "فيديرالية ليسار دّيموقراطي".
حيزب د لحرية ؤ لعدالة جتماعية

حيزب د لحرية ؤ لعدالة جّتماعية (ب لعربية حزب الحرية والعدالة الاجتماعية، ب لفرانساوية، ب ختيصار PLJS) هوّا حيزب ليبيرالي قومي ف لمغريب. تاريخ. لحيزب تاسس ف 18 يناير 2004.
حيزب لخوضر لمغريبي

حيزب لخوضر لمغريبي (ب لعربية حزب الخضر المغربي، ب لامازيغية، ب لفرانساوية، ب ختيصار PVM) هوّا حيزب يساري كيحط لقضايا د لبيئة ف لاولويات ديالو. تاريخ. لحيزب تاسس ف ماي 2010 ب سميت "حيزب ليسر لخضر"، مورما نشق من تيار د "حرية لمبادرة ديموقراطية" ف لحيزب شتيراكي لموحد. لحيزب بدل سميتو من بعد ؤ ولا "حيزب لخوضر لمغريبي".
مجلس النواب (لمغريب)

مجلس نّواب (ب لعربية مجلس النواب، ب لامازيغية ' "اسقّيم ن ئمورا"، ب لفرانساوية ') ف لمغريب هوّا شّومبرة سّفلية ديال لبرلمان لمغريبي. شّومبرة لعلوية هيّا مجلس لمستشارين. لاعضاء ديال مجلس نّواب كيتّنتاخبو كولا 5 سنين، ؤ لعاداد ديالهوم كيكون 395، منهوم 305 من دواير لمحلية، ؤ 90 من لّوائح لخاصة ديال نّسا ؤ شّباب. مجلس نّواب كيتّجمع ف لمبنى ديال لبرلمان لي كاين ف رّباط، ؤ رّئيس ديالو لحالي هوّا لحبيب لمالكي. تاريخ. ف 1908 كانت لمحاولة لّولة ف لمغريب ديال صّياغة د دوستور، لي جهضاتها فرانسا فاش بدا سّتيعمار لفرانساوي د لمغريب. مورا سّتيعمار نيشان بدات نّوية ديال مجلس نّواب ب لانشا ديال لمجلس لوطني سّتيشاري ب رئاسة د لمهدي بنبركة، لي كانو فيه 76 عضو من لحركة لوطنية. دّوستور د 1962 دار صّياغة لّولة ديال برلمان مغريبي ؤ حدد صّلاحيات ديالو. لفصولا 28 ؤ 31 ديال لباب تّاني ؤ لفصل 70 ف لباب لخامس حددو لعلاقة مابين لبرلمان ؤ لماليك. ف لباب تّالت كانلقاو تفاصيل علا لبرلمان ؤ كيفاش خدّام. ف لباب لخامس ؤ بواب خرين موراه كانلقاو تفاصيل علا لعلاقة مابين لحوكومة ؤ لبرلمان. ؤ مابين 1963 ؤ 1965 كانت لولاية تّشريعية لّولة ب 144 عضو منتاخبين ف مجلس نّواب، ؤ 120 عضو ف مجلس لمستشارين. مورا لحالة د لستيتنا مابين 1965 ؤ 1970، تّصاغ دّوستور د 1970 لي مدد لولاية د مجلس نّواب من 4 سنين ل 6 سنين ؤ زاد حدد صّلاحيات د لبرلمان (لي دابا ولات فيه شومبر وحدة هيّا مجلس نّواب) بشكل دقيق علا قبل، ؤ عطا ل لماليك صّلاحية باش يحل لبرلمان ب اصدار ديال ضاهير، ؤ ف هاد لحالة كيولي لماليك كيقوم ب لادوار ديال لبرلمان حتا يتنتاخب واحد جديد ف ضرف 3 شهور. ف 1970 ؤ 1971 كانت لولاية تّشريعية تّانية لي عرفات نتيخاب 240 عضو ف مجلس نّواب، منهوم 90 بشكل عام ؤ موباشير، 90 كيمتلو لجماعات لمحلية، ؤ 60 من شّومبرات لخدايمية. ف 1972 صدر دوستور جديد لي من بين تّبديلات ديالو بلي نقص لولاية د مجلس نّواب من 6 سنين ل 4 سنين، ؤ رد جوج تلات د لاعضاء ديالو كيتّنتاخبو بشكل موباشير (من طاراف شّعب)، ؤ تلت كيتّنتاخب من طاراف اعضاء د لمجالس لمحلية، ؤ شّومبرات لخدايمية. مورما تسد لبرلمان 5 سنين، بدات لولاية تّشريعية تّالتة ف 1977، تال 1983، ؤ تّنتاخبو فيها 264 عضو ف لبرلمان، منهوم 176 ب قتيراع موباشير، ؤ 88 ب قتيراع لاموباشير. لولاية تّشريعية رّابعة كانت من 1984 تال 1992، ؤ تزاد فيها لعاداد د لاعضاء ل 306، 204 منهوم جاو ب قتيراع موباشير، 60 ب قتيراع من اعضاء د لمجالس لمحلية، ؤ 42 من شّومبرات لخدايمية. ف 1992، صدر مرة خرة دوستور لي زاد حدد شي تويشيات، من بينهوم بلي مجلس نّواب ماخاصّوش يتحل ب ضّارورة يلا كانت حالة د لستيتنا (لباب تّاني، لفصل 25)، ؤ رد لمدة د لولاية تّشريعية د مجلس نّواب 6 سنين كيما كانت قبل، ؤ لمدة د رّئاسة د لمجلس 3 سنين بعدما كان كيتعاود نّتيخاب ديال رّئيس د مجلس نّواب كولا عام ف اكتوبر. لولاية لخامسة كانت من 1993 تال 1997، ؤ تزاد فيها مرة خرة لعاداد د نّواب ل 333، 222 تنتاخبو ب قتيراع موباشير، ؤ 111 ب قتيراع لاموباشير. دّوستور د 1996 رد لمدة د لولاية تّشريعية 5 سنين، لي باقية ل حد سّاعة، ؤ رّئاسة ديالو عاماين ؤ نص تقريبا. ف 1997 بدات لولاية تشريعية سّاتة، لي رجع فيها لبرلمان ب جوج شومبرات. ف شّومبرة سّفلية (مجلس نّواب) تّنتاخبو 325 عضو، 295 منهوم من دّواير لمحلية، ؤ 30 من ليستة وطنية.
مجلس لمستشارين (لمغريب)

مجلس لمستشارين (ب لعربية مجلس المستشارين، ب لامازيغية ' "اسقّيم ن ئنسفاون"، ب لفرانساوية ') ف لمغريب هوّا شّومبرة لعلوية ديال لبرلمان لمغريبي. شّومبرة سّفلية هيّا مجلس نّواب. لاعضاء ديالو كيتّنتاخبو كولا 6 سنين، ؤ كيكونو ف لمجموع 120 عضو من لحزاب ؤ نّقابات.
نتيخابات رياسية لفرانصاوية د 2017

نتيخابات رياسية لفرانصاوية د 2017، هي نتيخابات رياسية لحضاش ؤ لعاشرة ب لقتيراع لعام ديال لجمهورية لفرانصاوية لخامسة، باش يتختار رايس د لجمهورية ل ويلاية د خمس سنين. ف تسليم د سلطة، ف 14 ماي، ولا امانويل ماكخون اصغر رايس دولة جمهوري فرنصاوي من بعد ناپوليون بوناپارت (لي كانت عندو 30 عام ف 1799)، ؤ اصغر واحد ف لجمهورية لخامسة. موراها ف 11 ؤ 18 يونيو تدارت نتيخابات تشريعية لي عطات لاغلبية لرايس د لجمهورية جّديد.
لكونفيديرالية د لكورة لإفريقية

لكونفيديرالية د لكورة لافريقية (بالنݣليزية: Confederation of African Football، بلعربية: الاتحاد الافريقي لكرة القدم، بلفرانساوية:Confédération Africaine de Football) اولّا CAF هي وحدة من بين ستة ديال لمنضامات اللي داخلين تحت الرياسة د لفيفا ف افريقيا. هاد لكونفيديرالية داخل فيها 54 دولة واللي كولهوم فلقارة د افريقيا من غير مصر اللي كاين طرف منها ف اسيا. تاسسات هاد لكونفيديرالية نهار 8 فبراير 1957 ف لوطيل لكبير ديال لخرطوم، السودان. ليوما لمقر ديالها كاين فلعاصيمة ديال مصر، وكايتراسو لافريقي لجانوبي پاتريس موتسيپي، واللي تنتاخب نهار 12 مارس 2021. الدول اللي اسسات هاد لكونفيديرالية هي مصر، السودان، اتيوپيا وجنوب افريقيا.
لحيزب شتيراكي لموحد

لحيزب شّتيراكي لموحد (ب لعربية الحزب الاشتراكي الموحد، ب لامازيغية، ب لفرانساوية، ب ختيصار PSU) هوّا حيزب سياسي مغريبي عندو توجه يساري شتيراكي ؤ علماني. هاد لحيزب من بين لي كيدافعو علا لملكية لبرلمانية. تاريخ. لاصل ديال لحيزب شّتيراكي لموحد، بحال بزاف د لحزاب ف لمغريب، كيرجع ل لحركة لوطنية ديال لمقاومة ضد لحتيلال لفرانساوي ؤ صّبليوني. واحد من جدودو لمباشرين هوّا لمونضامة د لحركة دّيموقراطية شّعبية لي كان اسسو محمد بن سعيد ايت ايدر.
جبهة د لقوات ديمقراطية (لمغريب)

جبهة د لقوات دّيمقراطية (ب لعربية جبهة القوى الديمقراطية، ب لفرانساوية، ب ختيصار FFD) هوّا حيزب يساري ف لمغريب. تاريخ. لحيزب تاسس من نشيقاق ديال حيزب تّقدم ؤ شّتيراكية ف 1997.
عبد الله الطايع

عبد الله الطايع (تولد ف 8 غشت 1973 ف سلا) هو كتاتبي و مخرج مغريبي تيكتب بلفرانساوية. لاغلبية د لكتوبا ديالو تيهضرو على لعيشة الصعيبة ف لمغريب، و على لقضايا ديال لمتلية. هو اوّل كاتب عربي ف لعالم اللي عتارف قدام كلشي باللي هو متلي (ف 2006). تيسكن الطايع ف باريز ف فرانسا من 1998. كتوباتو. كتب عبد الله الطايع بزاف د لكتوبا اللي تترجمو ل بلعة د اللغات. من لكتوبا لمعروفين اللي كتب كاين: لفيلم ديالو. ف 2014 دخل عبد الله الطايع للتجربة د لاخراج، و خرّج اول فيلم ديالو "لجيش د لعتيق"، اللي خدا لفكرة ديالو من لكتاب ديالو اللي عندو نفس السمية.